b'\n_START_ARTICLE_\nHenri Poincar\xc3\xa9\n_START_PARAGRAPH_\nJules Henri Poincar\xc3\xa9 (Nancy, 29. travnja 1854. - Pariz, 17. srpnja 1912.), francuski matemati\xc4\x8dar i teorijski fizi\xc4\x8dar._NEWLINE_Predavao je matemati\xc4\x8dku fiziku i ra\xc4\x8dun vjerojatnosti na Facult\xc3\xa9 des sciences u Parizu, te vi\xc5\xa1u analizu na \xc3\x89cole polytechnique. Njegov znanstveni rad obuhva\xc4\x87a matematiku, astronomiju i fiziku. Razvio je teoriju automorfnih funkcija i istra\xc5\xbeivao diferencijalne jednad\xc5\xbebe, a posebno su va\xc5\xbeni njegovi radovi na podru\xc4\x8dju topologije i njegova interpretacija geometrije Loba\xc4\x8devskoga. U matemati\xc4\x8dkoj fizici prou\xc4\x8davao je teoriju titranja trodimenzionalnoga kontinuuma, a bavio se i problemima toplinske vodljivosti te teorijom elektromagnetskih titraja. U svom djelu "O dinamici elektrona" anticipirao je specijalnu teoriju relativnosti. Od njegovih astronomskih radova posebno je va\xc5\xbena rasprava o problemu triju tijela. Dao je i nekoliko djela filozofskog karatera, a objavio je oko 500 znanstvneih radova. Poincare je bio jedan od najve\xc4\x87ih matemati\xc4\x8dara svojega doba i zadnji koji je vladao svim matemati\xc4\x8dkim oblastima.'